**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 20.05.2025, ora 08.00 – 21.05.2025, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 21.05.2025, ora 07.00**

**RÂURI**

**Debitele au fost în general în scădere**, exceptând cursurile mijlocii și inferioare ale râurilor: Someș, Crișuri, Mureș, Timiș, Buzău, Bistrița, Moldova, cursurile inferioare ale Crasnei, Barcăului, Begăi, Bârzavei și pe cursul superior al Prutului, unde au fost în creștere prin propagare, iar pe râurile din bazinele Vedea, Bârlad, bazinul mijlociu și inferior al Jiului, bazinele inferioare ale Oltului, Argeșului, Ialomiței, cursul mijlociu și inferior al Prutului, afluenții acestuia și pe râurile din Dobrogea debitele au fost relativ staționare.

Debitele se situează în general la valori sub mediile multianuale lunare, cu coeficienți moduli cuprinși între 30-80%, mai mari (peste 100%) pe râurile din bazinele Vişeu, Iza, Tur, Someș (exceptând Someșului Mic), Crișul Repede, bazinele superioare și mijlocii ale Crișului Negru, Crișului Alb, Mureşului, Bistriței, Moldovei, iar mai mici (sub 30%) pe râurile din bazinele hidrografice: Someşul Mic, Bega Veche, Moravița, bazinele mijlocii și inferioare ale Crasnei și Barcăului, Cerna, Tazlău, Bârlad, Jijia și pe unii afluenţi ai Jiului şi Oltului.

A fost în vigoare ATENȚIONAREA HIDROLOGICĂ nr. 21 din 18.05.2025 până la ora 10:00.

**Nivelurile** pe râuri la stațiile hidrometrice **se situează sub COTELE DE ATENȚIE.**

**Debitele vor fi în creştere** ca urmare a precipitațiilor prognozate și propagării pe râurile din bazinele: Crasna, Barcău, Crișuri, Bega Veche, Bega, Timiș, Bârzava, Moravița, Caraș, Nera, Cerna, bazinul superior al Jiului și doar prin propagare pe cursurile inferioare ale Someșului și Mureșului și pe cursul sperior al Prutului.

Pe celelalte râuri debitele vor fi în scădere, exceptând râurile din bazinele: Vedea, Bârlad, bazinul mijlociu și inferior al Jiului, bazinele inferioare ale Oltului, Argeșului, Ialomiței, cursul mijlociu și inferior al Prutului, afluenții acestuia și pe râurile din Dobrogea, unde vor fi relativ staționare.

Sunt posibile scurgeri pe versanți, torenți, pâraie şi creșteri rapide de niveluri și debite, cu efect de inundații locale, pe unele râuri din zonele de deal și munte din sud-vestul țării ca urmare a precipitațiilor sub formă de aversă prognozate.

**Nivelurile** pe râuri la stațiile hidrometrice **se vor situa sub COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 20-21.05.2025 **a fost în scădere, având valoarea de 3800 m3/s**, sub media lunii **mai (7250 m3/s).**

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va în scădere (3700 m3/s).**

În aval de Porțile de Fier debitele vor fi în scădere.

**2.** **Situaţia meteorologică în intervalul 20.05.2025, ora 09.00 –21.05.2025, ora 06.00**

**În ţară** valorile termice diurne s-au menținut sub cele specifice pentru această dată în cea mai mare parte a teritoriului (abateri negative în general de 2...8 grade). Cerul a fost variabil, cu înnorări temporare ziua în jumătatea de nord a teritoriului, iar noaptea în extremitatea de sud-vest. Izolat a plouat și cu caracter de aversă în Banat, Crișana, Maramureș, Transilvania, Moldova și la munte. În nordul Carpaților Orientali la altitudini de peste 1700 trecător au fost precipitații mixte. Vântul a suflat slab și moderat, cu intensificări în cursul zilei în est, sud-est, centru și sud-vest, cu viteze în general de 45...60 km/h și pe crestele montane de până la 75 km/h. Este strat de zăpadă la munte, la altitudini în general de peste 1500 m, unde măsura la ora 21, peplatformele stațiilor meteorologice*,* până la 42 cm în Munții Călimani. Temperaturile maxime s-au situat între 12 grade la Ocna Șugatag și 25 de grade la Turnu Măgurele și Calafat, iar la ora 6 temperatura aerului avea valori cuprinse între 0 grade la Joseni, Miercurea Ciuc și Întorsura Buzăului și 14 grade la Șiria, Oravița și Sulina. Dimineața și noaptea, pe spații mici din Crișana, Maramureș și Transilvania a fost ceață.

**Observație:** în intervalul de diagnoză au fost în vigoare 3 atenționări cod galben pentru fenomene meteorologice periculoase imediate, 2 emise de către SRPV Cluj și 1 de către SRPV Craiova.

**La Bucureşti** valorile termice s-au menținut ușor sub cele specifice pentru această dată. Cerul a fost variabil, iar vântul a suflat slab și moderat. Temperatura maximă a fost de 22 de grade în Afumați și Băneasa și 24 de grade la Filaret, iar la ora 6 se înregistrau 5 grade în Băneasa, 8 grade la Afumați și 9 grade la Filaret.

**3. Prognoza meteorologică în intervalul 21.05.2025, ora 09.00-22.05.2025, ora 9.00**

**În ţară** vremea se va încălzi, astfel încât valorile termice se vor situa în jurul celor normale pentru această dată. Pe parcursul zilei cerul va fi variabil, cu înnorări temporare și ploi slabe cantitativ local în Banat și Oltenia și izolat în Crișana, Transilvania și Muntenia, precum și în zona de munte. Spre seară și noaptea, instabilitatea atmosferică se va manifesta prin înnorări mai accentuate, averse însoțite de descărcări electrice pe arii relativ extinse în Banat, Crișana și Oltenia, local în Muntenia și pe arii restrânse în Transilvania și doar cu totul izolat în celelalte regiuni. Vor fi condiții de grindină, iar pe arii restrânse cantitățile de apă vor depăși 10...20 l/mp. Vântul va sufla slab și moderat, cu intensificări de scurtă durată în timpul ploilor. Temperaturile maxime se vor încadra între 17 și 26 de grade, iar cele minime vor fi cuprinse între 5 și 14 grade. Dimineața și noaptea pe spații mici se va forma ceață.

**La Bucureşti** vremea se va încălzi ușor față de ziua precedentă, astfel valorile termice vor fi apropiate de mediile perioadei. Temperatura maximă va fi de 24...25 de grade, iar cea minimă de 11...14 grade. Cerul va fi temporar noros și mai ales noaptea vor fi posibile ploi de scurtă durată. Vântul va sufla slab și moderat.

***II. CALITATEA APELOR***

Nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în data de 19.05.2025 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon) și ale mediei zilnice de 50 µg/m3 pentru PM10 (pulberi în suspensie cu diametrul sub 10 microni).

**2. În domeniul solului şi vegetaţiei**

**A.R.B.D.D. Tulcea** informează că în data de 20.05.2025, la ora 10:30, a izbucnit un incendiu de vegetație pe malul Lacului Razim, în sudul localității Sarichioi, jud. Tulcea. Acesta a afectat o suprafață de 3 ha de stuf și papură și a fost stins în aceeași zi, la ora 12:20, de către pompierii militari și civili și personalul A.R.B.D.D.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE ȘI DIGITALIZARE**